9. การควบคุมภายใน

ระบบการควบคุมภายใน

บริษัทได้ให้ความสำคัญต่อการควบคุมภายในอย่างต่อเนื่อง โดยคณะ กรรมการบริษัทฯ
ได้มอบหมายให้คณะกรรมการตรวจสอบ สอบทานการประเมินระบบการควบคุมภายใน
เพื่อมุ่งเน้นให้ระบบการควบคุมภายในมีความเพียงพอและเหมาะสมกับการดำเนินธุรกิจ
และมีประสิทธิผลประสิทธิภาพในการดำเนินงาน รวมทั้งการใช้ทรัพยากร การดูแลรักษาทรัพย์สิน
การป้องกัน หรือลดความผิดพลาด ความเสียหาย การรั่วไหล การสิ้นเปลืองหรือการทุจริต
ระบบบัญชีและรายงานทางการเงินมีความถูกต้องเชื่อถือได้ รวมทั้งการปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัท

กรรมการตรวจสอบปฏิบัติหน้าที่และแสดงความคิดเห็นได้อย่างอิสระ
โดยมีสำนักงานตรวจสอบภายในจาก บริษัท สอบบัญชี ไอ วีแอล จำกัด
เข้ามาทำการตรวจสอบภายในเพื่อให้บริษัทมีระบบการควบคุมภายใน ระบบตรวจสอบภายใน ที่รัดกุม
เหมาะสม ทันสมัย และมีประสิทธิภาพ สำนักงานตรวจสอบภายใน
ทำหน้าที่ประเมินการควบคุมภายในตามแนวปฏิบัติที่กรรมการบริษัทกำหนด
โดยมีนโยบายตรวจสอบในเชิงป้องกันและเป็นประโยชน์กับหน่วยงาน
พิจารณาความน่าเชื่อถือในความถูกต้องของรายงานทางการเงิน
ตรวจสอบการเปิดเผยข้อมูลอย่างเพียงพอให้เกิดความโปร่งใส
ตรวจสอบการปฏิบัติตามแนวทางการกำกับดูแลกิจการที่ดี และเพิ่มประสิทธิภาพ
ประสิทธิผลในการดำเนินงาน รวมทั้งการสอบทานการป้องกันการทุจริตภายในองค์กร
โดยยึดหลักแนวการตรวจสอบตามมาตรฐานสากล และรายงานต่อกรรมการตรวจสอบทุกไตรมาส
ในรายงานประกอบด้วยข้อเสนอแนะ (ถ้ามี) รวมทั้งการดำเนินงานของฝ่ายบริหารตามข้อเสนอแนะ

คณะกรรมการตรวจสอบได้สอบทานระบบการควบคุมภายในซึ่งประเมินโดยผู้บริหารและสำนักตรวจสอบภายใน
ไม่พบประเด็นปัญหาหรือข้อบกพร่องที่เป็นสาระสำคัญ
ซึ่งสอดคล้องกับความเห็นของผู้สอบบัญชีของบริษัท ระบบการควบคุมภายในของบริษัท
มีความเพียงพอและมีประสิทธิผล

การบริหารความเสี่ยง

ปัจจุบันบริษัทได้ดำเนินการเรื่องการบริหารความเสี่ยงขององค์กรเพื่อช่วยควบคุมให้บริษัทมีการบริหารจัดการที่ดียิ่งขึ้น
โดยแต่งตั้งผู้บริหารระดับสูงของบริษัทเป็นคณะกรรมการบริหารความเสี่ยง
มีบทบาทหน้าที่บริหารความเสี่ยงในภาพรวมทั้งองค์กร
ประเมินความเสี่ยงและวางรูปแบบโครงสร้างการบริหารความเสี่ยงขององค์กรเพื่อจัดการความเสี่ยง
ให้อยู่ในระดับที่สามารถยอมรับได้
โดยเบื้องต้นได้จัดให้มีการติดตามการบริหารความเสี่ยงของแต่ละหน่วยงาน
และคัดเลือกปัจจัยที่มีความเสี่ยงสูงที่อาจกระทบต่อภาพลักษณ์ของบริษัท
หรือทำให้สูญเสียทรัพย์สินสูงเพื่อระบุเป็นปัจจัยความเสี่ยงในระดับองค์กร
ที่ต้องมีการบริหารจัดการก่อนซึ่งจะช่วยให้สามารถบริหารจัดการความเสี่ยงนั้นให้ลดความเสี่ยงลงได้อย่างทันเวลาและมีประสิทธิภาพ

รายงานของคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขตอำนาจหน้าที่ตามที่ได้รับอนุมัติจากคณะกรรมการบริษัท
ซึ่งหน้าที่สำคัญได้แก่การสอบทานให้บริษัทมีการรายงานทางการเงินอย่างถูกต้องและเปิดเผยอย่างเพียงพอ
สอบทานให้บริษัทมีระบบการควบคุมและตรวจสอบภายในที่เหมาะสมมีประสิทธิภาพและประสิทธิผล
รวมทั้งการดูแลให้บริษัทมีการกำกับดูแลกิจการที่ดีเพื่อให้เป็นไปตามหลักบรรษัทภิบาลที่ดี โดยในปี
2552 คณะกรรมการตรวจสอบได้มีการประชุมทั้งสิ้น 4 ครั้ง ซึ่งสรุปสาระสำคัญได้ดังนี้

1.  ร่วมกันสอบทานและให้ความเห็นชอบงบการเงินของบริษัท ทั้งงบการเงินรายไตรมาส
    และงบการเงินประจำปีก่อนนำเสนอคณะกรรมการบริษัท
    โดยได้ประชุมพิจารณาร่วมกับผู้สอบบัญชีรับอนุญาตของบริษัท เพื่อรับฟังคำชี้แจง ข้อสังเกต
    และข้อเสนอแนะ และมีความเห็นว่างบการเงินจัดทำขึ้นอย่างถูกต้องตามที่ควร
    มีการเปิดเผยข้อมูลอย่างเพียงพอ และเป็นไปตามมาตรฐานการบัญชี

2.  ดูแลให้บริษัทมีระบบการควบคุมภายในและกำกับดูแลการควบคุมภายในอย่างมีประสิทธิภาพ

  บริษัทได้ให้สำนักงานตรวจสอบภายในทำการตรวจสอบการควบคุมภายในเป็นประจำทุกไตรมาส
  และรายงานผลการตรวจสอบโดยตรงต่อคณะกรรมการตรวจสอบ ข้อสังเกตต่าง ๆ
  ของสำนักงานตรวจสอบภายในจะได้รับการพิจารณาและปรับปรุงเพื่อให้การควบคุมภายในของบริษัทเป็นไปอย่างมีประสิทธิภาพและประสิทธิผล
  ซึ่งจากรายงานของสำนักงานตรวจสอบภายใน พบว่า
  บริษัทมีระบบการควบคุมภายในและการบริหารจัดการอยู่ในระดับที่น่าพอใจ

3.  การสอบทานรายการระหว่างกัน
    คณะกรรมการตรวจสอบได้สอบทานการทำรายการระหว่างของบริษัท กับบริษัทในกลุ่ม
    และรายการระหว่างกลุ่มธุรกิจ เพื่อให้มั่นใจว่าบริษัทได้ดำเนินการตามเงื่อนไขทางธุรกิจปกติ
    และมีการเปิดเผยข้อมูลอย่างครบถ้วนเพียงพอ

4.  การดูแลให้บริษัทปฏิบัติตามหลักการกำกับดูแลกิจการที่ดี

  คณะกรรมการตรวจสอบดูแลให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
  และกฎหมายอื่นที่เกี่ยวข้องอย่างเคร่งครัด โดย เฉพาะในเรื่องการทำรายการที่เกี่ยวโยงกัน
  และรายการที่อาจมีความขัดแย้งทางผลประโยชน์ เพื่อให้เป็นไปตามหลักการกำกับดูแลกิจการที่ดี

  ในปี 2552
  คณะกรรมการตรวจสอบมีความเห็นว่าบริษัทได้ปฏิบัติตามหลักการกำกับดูแลกิจการที่ดีอย่างมีประสิทธิภาพ
  ส่งผลให้บริษัทได้รับผลประเมินการกำกับดูแลกิจการจากสมาคมส่งเสริมสถาบันกรรมการบริษัทไทย
  (IOD) อยู่ในระดับดีมาก
  และนอกจากนี้ยังได้รับผลการประเมินคุณภาพการจัดประชุมสามัญผู้ถือหุ้นประจำปี อยู่ในเกณฑ์
  ดีเยี่ยม

5.  การพิจารณาคัดเลือกผู้สอบบัญชีประจำปี 2553
    คณะกรรมการตรวจสอบได้พิจารณาคัดเลือกผู้สอบบัญชีโดยพิจารณาถึงความพร้อม
    ขอบเขตการให้บริการ อัตราค่าสอบบัญชี ตามประกาศของ ก.ล.ต.
    ในข้อกำหนดเกี่ยวกับผู้สอบบัญชีและอื่นๆ และมีมติให้นำเสนอต่อคณะกรรมการบริษัท
    เพื่อขออนุมัติจากที่ประชุมผู้ถือหุ้นแต่งตั้ง นายสมคิด เตียตระกูล ผู้สอบบัญชี และหรือ นางสุมาลี
    โชคดีอนันต์ จาก บริษัท แกรนท์ ธอนตัน จำกัด เป็นผู้สอบบัญชีประจำปี 2553

คณะกรรมการตรวจสอบมีความเห็นว่า
ผู้บริหารของบริษัทให้ความสำคัญเป็นอย่างยิ่งต่อการดำเนินงานภายใต้การกำกับดูแลกิจการที่ดีและมีการควบคุมภายในที่มีประสิทธิภาพ

………………………………………….

นายประเสริฐ วีรเสถียรพรกุล

ประธานกรรมการตรวจสอบ